"וְכַאֲשֶׁר תָּקוּם מִן הַסֵּפֶר – תְּחַפֵּשֹ בַּאֲשֶׁר לָמַדְתָּ אִם יֵשׁ בּוֹ דָבָר אֲשֶׁר תּוּכַל לְקַיְּמוֹ." (איגרת הרמב"ן)

אני כבר כמה ימים חושבת על האפליקציה הזו,
כמו אלו שעוזרות להתאמן בספורט או ללמוד שפה על ידי תרגול יומיומי,
מה אם היתה אחת כזו שיוצרת דרך של התקדמות יומיומית, בהתמדה, קצת בכל יום- של מודעות עצמית, העמקה בנפש,
ואולי אפילו של חיבור בין עבודת ה' לעבודת הלב.

זה קשור לתחושה שלפעמים כשמשקיעים המון בעבודת השכל והלימוד, יש משהו באינטליגנציה הרגשית, בחיבור של הלב, שנשאר מאחור ומחפש כלים. 
יש כאלו שזוכים וזה בא להם בטבעי, אבל יש כאלו שרוצים ומחפשים דרך לעבוד.

הדף היומי של היום (כשכל רעיון הדף היומי הוא בעצם סוג של אפליקציה מאוד קדומה כזו, אולי הראשונה בעולם, של התקדמות יומיומית בלימוד התורה....) נתן לי השראה:

מה אם ניקח כל יום, מתוך הדף היומי, מתוך התורה הקדושה, משפט אחד,  תובנת עומק אחת,
ונשאל את עצמנו שאלה אישית בהקשר שלו. 

לא נכתוב איזה רעיון גדול או תפיסה רוחנית (ב"ה יש הרבה כאלו וטוב שכך!)-
אלא שאלה מתחום המודעות העצמית, מתורת הנפש, שדורשת מכל אחד מהמשתתפים להפעיל את המוח והלב ולתת עליה תשובה בעצמו.

זו יכולה להיות שאלה שקשורה לאמונות, התנהגויות, או מידות שלי עם עצמי, או שקשורה למערכת יחסים כלשהי שיש לי עם אחרים במעגל מצומצם או רחב... הבנתם.



הדף של היום (פסחים קט) העלה דוגמא ברורה לשאלה כזו (וברור שיש עוד אפשריות): 
"במה משמחם?.... אנשים בראוי להם ונשים בראוי להן.... בבבל... בארץ ישראל...."- 
מה הדבר שמשמח אותי (לאו דווקא פיסי)? 
איך אני יכול לשמח את בת הזוג שלי (הקיימת או העתידית)? 
האם אני יודע מה משמח אותה (או אדם אחד שקרוב אליי)? 

ניסיתי לפתוח גם שני דפים "אקראיים" במסכת (שניהם עסקו בנושאי מקדש כמו תשלומי תרומה, או איסור והיתר, לא ממש נושאים ישירים של רגשות)- וזה לגמרי עובד, כלומר כנראה בכל דף אפשרי לשאול שאלות שדורשות את עבודת המודעות הזו.


ההנחה שלי היא שבעומק דברי התורה עומדים לא רק לימודים הלכתיים אלא גם הבנה נפשית, 

ושאולי הגיע הזמן לפתוח את האוצר הזה, 
גם בשביל באמת לחזק את לימוד התורה (ברור שאני אזכור משהו שמתחבר לי לאיזה מקום בנפש, יותר ממשהו שהיה רק רעיון שכלי. הנפש ורגשות זה כוח מגביר מאוד חזק, אם נדע להשתמש בו לטוב...) 
וגם בשביל פשוט להיטיב לעולם בתורה הזו, לחיות חיים טובים יותר.

מה אתם חושבים על רעיון כזה- מבחינה רוחנית-תורנית? מבחינה הערך הנפשי? 

האם יש כאן כאלו שהיו רוצים להיות שותפים?




פסחים קי: "כל דקפיד- קפדי בהדי בהדיה, ודלא קפיד- לא קפדיה בהדיה. ומיהו- ליחוש מיבעיה" 
באיזה דברים בחיים אני מקפיד/ דקדקן/ חושש מאוד, ומקבל את זה חזרה? 
איפה אני מוכן לשחרר קצת? להחליק על הטעויות הקטנות פה ושם?
איפה עובר ההבדל בין "ליחוש", לשים לב, לבין "להקפיד" על...?
האם יש לי דוגמא ששחררתי ודילגתי קצת ודברים ממש השתפרו? 


פסחים קיא:
"מאי תקנתיה? נפתח באל ונפסיק באל...." "לא פחתא משיתין שידי. למאי נפקא מינה? למיכתב לה קמיעא"
מדוע חשוב להכיר בצורה מדויקת את המזיקים וגורמיהם (או בימינו, שאין תודעתנו חוששת לשדים ורוחות, אך הפחדים והאמונות המגבילות קיימים אצלנו)? כדי לדעת איך להתמודד איתם, אך לתקן אותם.
האם אני מכיר את הפחדים והאמונות המגבילות שלי?
האם אני יודע איזה דברים עוזרים לי להתמודד איתם או להגן על עצמי מהמחשבות שלי עצמי?
האם אני יודע מתי צורת מחשבה משרתת אותי כהכללה או יעילות או הגנה באופן כללי, ומתי יש לה "פרטים נוספים" שהחיבור איתם הוא מזיק ומגביל אותי?
האם אני מצליח לפרק את הפחדים ולנטרל אותם בעזרת "קמיע" מדויק- ידע ואמונות מקדמות?

פסחים קיב:
"בני, יותר משהעגל רוצה לינק, פרה רוצה להניק" (ר' עקיבא לרשב"י)
האם אנחנו נותנים בגלל הצורך של האחר לקבל?
האם אני נותן בגלל הצורך שלי לתת?
איזה מקום אני נותן לצורך לתת/ ללמד? כמה אני מודע לו- אצלי ואצל אחרים?
מה היחס בין הצורך לקבל לבין הצורך לתת- האם אני יודע לתת לשניהם מקום בחיים שלי?
